CELEX: 32015D1111
Language: fi
Date: 2015-07-07 00:00:00
Title: Komission täytäntöönpanopäätös (EU) 2015/1111, annettu 7 päivänä heinäkuuta 2015, asianomaisten jäsenvaltioiden Pohjanmeri–Itämeri-tavaraliikennekäytävän laajentamiseksi esittämän yhteisen ehdotuksen yhdenmukaisuudesta kilpailukykyisen tavaraliikenteen eurooppalaisesta rautatieverkosta annetun Euroopan parlamentin ja neuvoston asetuksen (EU) N:o 913/2010 5 artiklan kanssa (tiedoksiannettu numerolla C(2015) 4507)

9.7.2015   
            
            
               FI
            
            
               Euroopan unionin virallinen lehti
            
            
               L 181/82
            
         KOMISSION TÄYTÄNTÖÖNPANOPÄÄTÖS (EU) 2015/1111,
   annettu 7 päivänä heinäkuuta 2015,
   asianomaisten jäsenvaltioiden Pohjanmeri–Itämeri-tavaraliikennekäytävän laajentamiseksi esittämän yhteisen ehdotuksen yhdenmukaisuudesta kilpailukykyisen tavaraliikenteen eurooppalaisesta rautatieverkosta annetun Euroopan parlamentin ja neuvoston asetuksen (EU) N:o 913/2010 5 artiklan kanssa
   
      
         (tiedoksiannettu numerolla C(2015) 4507)
      
   
   (Ainoastaan hollannin-, liettuan-, puolan-, ranskan-, saksan- ja tšekinkieliset tekstit ovat todistusvoimaisia)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kilpailukykyisen tavaraliikenteen eurooppalaisesta rautatieverkosta 22 päivänä syyskuuta 2010 annetun Euroopan parlamentin ja neuvoston asetuksen (EU) N:o 913/2010 (1) ja erityisesti sen 5 artiklan 6 kohdan,
   sekä katsoo seuraavaa:
   
               (1)
            
            
               Alankomaissa, Belgiassa, Liettuassa, Puolassa, Saksassa ja Tšekissä rautatieliikenteestä vastaavat ministerit lähettivät asetuksen (EU) N:o 913/2010 5 artiklan 5 kohdan mukaisesti komissiolle 27 päivänä huhtikuuta 2014 päivätyn aiesopimuksen, joka sisälsi ehdotuksen Pohjanmeri–Itämeri-tavaraliikennekäytävän laajennuksista Tšekkiin sekä Puolan ja Ukrainan väliselle rajalle.
            
         
               (2)
            
            
               Komissio tutki kyseisen ehdotuksen asetuksen (EU) N:o 913/2010 5 artiklan 6 kohdan mukaisesti ja katsoo sen olevan mainitun asetuksen 5 artiklan mukainen. Pohjanmeri–Itämeri-tavaraliikennekäytävän hallintokomitea on tehnyt käytävästä liikennemarkkinatutkimuksen, jonka tuloksista käy erityisesti ilmi, että liikenteessä Pohjanmeren tärkeimpien satamien sekä Tšekin ja Etelä-Puolan välillä on huomattavaa lisäkasvupotentiaalia, varsinkin yhdistetyissä kuljetuksissa. Lisäksi ehdotetuista laajennuksista on se etu, että voidaan luoda keskitetty palvelupiste (kuten asetuksen (EU) N:o 913/2010 13 artiklassa kuvataan) infrastruktuurikapasiteetin hallinnoimiseksi tavaraliikennekäytävillä Pohjanmeren satamien sekä Tšekin ja Etelä-Puolan välillä. Ehdotetut laajennukset ovat myös yhdenmukaiset sen rakenteen kanssa, jota ehdotetaan liikennekäytävää F varten Euroopan rautatieliikenteen hallintajärjestelmän (ERTMS) eurooppalaisessa käyttöönottosuunnitelmassa, kuten komission päätöksessä 2012/88/EU (2) säädetään. Ehdotetuilla laajennuksilla myös parannetaan niiden rautateiden tavaraliikennekäytävien yleisiä keskinäisiä kytköksiä, jotka on luotu kilpailukykyisen tavaraliikenteen eurooppalaisen rautatieverkon perustamiseksi, erityisesti tarjoamalla suora yhteys Pohjanmeri–Itämeri-tavaraliikennekäytävän ja Tšekin Rein–Tonava-käytävän välillä. Ehdotetuilla laajennuksilla voidaan mahdollisesti myös parantaa rautatieliikennettä yli EU:n itäisen rajan sekä Euroopan ja Aasian välisellä maayhteydellä.
            
         
               (3)
            
            
               Pohjanmeri–Itämeri-tavaraliikennekäytävän laajennus ei saisi haitata asetuksen (EU) N:o 913/2010 liitteessä säädetyn idän/itäisen Välimeren tavaraliikennekäytävän kehittämistä. Viimeksi mainittu käytävä sisältää myös yhteyden Pohjanmeren satamien ja Tšekin välillä.
            
         
               (4)
            
            
               Tässä päätöksessä säädetyt toimenpiteet ovat asetuksen (EU) N:o 913/2010 21 artiklalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Alankomaissa, Belgiassa, Liettuassa, Puolassa, Saksassa ja Tšekissä rautatieliikenteestä vastaavien ministereiden 27 päivänä huhtikuuta 2014 komissiolle lähettämä aiesopimus, joka koskee Pohjanmeri–Itämeri-tavaraliikennekäytävän laajennuksia Tšekkiin sekä Puolan ja Ukrainan väliselle rajalle ja jossa Pohjanmeri–Itämeri-tavaraliikennekäytävän pääreitiksi ehdotetaan reittiä Wilhelmshaven/Bremerhaven/Hampuri/Amsterdam/Rotterdam/Antwerpen–Aachen–Hannover/Berliini–Varsova–Terespol (Puolan ja Valko-Venäjän välinen raja)/Kaunas–Riika–Tallinna/Falkenberg–Praha/Wroclaw–Katowice–Medyka (Puolan ja Ukrainan välinen raja), on asetuksen (EU) N:o 913/2010 5 artiklan mukainen.
   2 artikla
   Tämä päätös on osoitettu Belgian kuningaskunnalle, Tšekin tasavallalle, Saksan liittotasavallalle, Liettuan tasavallalle, Alankomaiden kuningaskunnalle ja Puolan tasavallalle.
   
      Tehty Brysselissä 7 päivänä heinäkuuta 2015.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EUVL L 276, 20.10.2010, s. 22.
   
      (2)  Komission päätös 2012/88/EU, annettu 25 päivänä tammikuuta 2012, Euroopan laajuisen rautatiejärjestelmän ohjaus-, hallinta- ja merkinanto-osajärjestelmiä koskevasta yhteentoimivuuden teknisestä eritelmästä (EUVL L 51, 23.2.2012, s. 1).